Samozatajni splitski poduzetnik donirao je KBC-u više od 100.000 kuna. Jedinici za intenzivno liječenje djece (JILD) pri Klinici za dječje bolesti kupio je uređaj za primjenu dušikova oksida.



Jedini darivateljev uvjet za davanje donacije bila je anonimnost koju su mu u bolnici i zajamčili. Čovjek se naprosto nije htio reklamirati, nego je KBC-u pomogao "u tišini", bez puno pompe.



- Dušikov oksid je plin koji se daje djeci, a osobito novorođenčadi koja imaju oslabljena pluća i kojima je oslabljena izmjena plinova, odnosno preuzimanje kisika u plućima iz udahnutog zraka. Radi se o uređaju koji se vrlo često upotrebljava - kazao nam je prof. dr. Julije Meštrović, šef JILD-a i zamjenik bolničkog ravnatelja.



Uz pomoć takvog uređaja koji su ranije imali u KBC-u, spašeni su mnogi životi. No, taj uređaj se u jednom trenutku pokvario i nije ga se moglo popraviti, pa je aktualna donacija došla kao "spas s neba".



- Čovjek je pošto-poto htio kupiti, odnosno donirati nešto KBC-u. Raspitivao se kod svojih prijatelja što bi bilo najbolje nabaviti, a oni su mu savjetovali da to bude nešto za JILD.



Nakon toga nas je donator kontaktirao i vrlo smo se brzo usuglasili što bi to trebalo biti. Nama se postojeći uređaj za primjenu dušikova oksida pokvario, a prijeko nam je potreban za spašavanje života novorođenčadi. Jako smo zahvalni na ovoj donaciji i sada možemo nastaviti raditi bez ikakvog opterećenja, kada znamo da imamo novi i kvalitetni uređaj - zaključio je prof. dr. Meštrović.



Zaista je to hvale vrijedan potez samozatajnog poduzetnika kojemu nije bilo teško odvojiti nemali novčani iznos kako bi pomogao KBC-u, odnosno najmlađima, kojima je pomoć i najpotrebnija.



E, kad bi bilo i više sličnih primjera...